Document ID: 31976L0116

Direktiva Sveta
z dne 18. decembra 1975
o približevanju zakonodaj držav članic v zvezi z gnojili
(76/116/EGS)
SVET EVROPSKIH SKUPNOSTI JE
ob upoštevanju Pogodbe o ustanovitvi Evropske gospodarske skupnosti in zlasti člena 100 Pogodbe,
ob upoštevanju predloga Komisije,
ob upoštevanju mnenja Evropskega parlamenta [1],
ob upoštevanju mnenja Ekonomsko-socialnega odbora [2],
ker morajo imeti gnojila v vsaki državi članici nekatere tehnične značilnosti, predpisane s prisilnimi predpisi; ker se te določbe, ki se podrobno nanašajo na sestavo in opredelitev vrst gnojil, oznake teh vrst, njihovo identifikacijo in pakiranje, med državami članicami razlikujejo; ker je zaradi teh razlik ovirano trgovanje z njimi v Evropski gospodarski skupnosti;
ker je pri vzpostavljanju in delovanju skupnega trga te ovire mogoče zmanjšati ali celo odstraniti, če vse države članice sprejmejo enake predpise, in sicer kot dodatek ali namesto sedanje zakonodaje;
ker je zato treba na ravni Skupnosti določiti označevanje, opredelitev in sestavo glavnih enojnih in kombiniranih gnojil v Skupnosti; ker je treba prav tako zagotoviti, da se gnojila, ki ustrezajo merilom, določenim v tej direktivi, označujejo kot "gnojilo EGS";
ker je treba določiti tudi predpise Skupnosti o identifikaciji in označevanju teh gnojil ter o zapiranju embalaže;
ker je proizvodnja gnojil izpostavljena različnim nihanjem, ki izvirajo iz proizvodnih postopkov ali surovin; ker so pri jemanju vzorcev in analitskih postopkih prav tako mogoča odstopanja; ker je na podlagi tega treba predpisati dopustna odstopanja od deklariranih vsebnosti hranilnih snovi; ker je ta odstopanja v korist kmetijskega uporabnika priporočljivo zadržati v ozkih mejah;
ker se ta direktiva nanaša samo na enojna in kombinirana gnojila; ker bodo v naslednjih direktivah med drugim predpisane tudi določbe o tekočih gnojilih, sekundarnih hranilih in mikrohranilih;
ker so določanje tehnik vzorčenja in analitskih metod, pa tudi vse spremembe ali dodatki, ki jih je treba sprejeti zaradi upoštevanja tehničnega napredka, izvedbeni ukrepi tehnične narave in ker je za njihovo sprejetje zaradi preprostejšega in hitrejšega postopka primerno določiti Komisijo;
ker zahteva tehnični napredek hitro prilagajanje tehničnih zahtev, določenih v raznih direktivah, ki se nanašajo na gnojila; ker je zaradi lažjega izvajanja potrebnih ukrepov priporočljivo predpisati postopek, s katerim se vzpostavlja tesno sodelovanje med državami članicami in Komisijo v okviru Odbora za prilagajanje tehničnemu napredku direktiv, ki se nanašajo na odpravljanje tehničnih ovir v trgovini z gnojili,
SPREJEL NASLEDNJO DIREKTIVO:
Člen 1
Ta direktiva se uporablja za izdelke, ki se dajejo v promet kot gnojila in so označeni kot "gnojila EGS".
Člen 2
Države članice sprejmejo vse potrebne ukrepe, s katerimi zagotovijo, da se označevanje "gnojila EGS" lahko uporablja samo za gnojila, ki spadajo med trdna gnojila, našteta v Prilogi I, in izpolnjujejo pogoje, predpisane v tej direktivi in Prilogah I in III.
Člen 3
Države članice sprejmejo vse potrebne ukrepe, s katerimi zagotovijo, da so gnojila, navedena v členu 1, opremljena z identifikacijskimi oznakami. Te so naštete v odstavku 1 Priloge II, določbe in pogoji, ki urejajo uporabo teh oznak, pa so določeni v odstavku 2 iste priloge.
Če so gnojila pakirana, morajo biti te oznake na embalaži ali etiketah. Za pakiranja, pri katerih količina gnojila presega 100 kg, morajo biti oznake navedene le na spremnih dokumentih. Če je gnojilo razsuto, morajo biti oznake na spremnih dokumentih.
Da bi zadostili zahtevam iz odstavka 1(b) in (c) Priloge II, lahko države članice predpišejo, da se pri gnojilih, ki se dajejo v promet na njihovem ozemlju, vsebnost fosforja, kalija in magnezija izrazi:
- samo kot oksid (P2O5, K2O, MgO),
- ali samo kot prvina (P, K, Mg),
- ali hkrati v obeh oblikah.
Kadar države članice uporabijo možnost, da se vsebnost fosforja, kalija in magnezija izrazi kot kemična prvina, morajo biti vse navedbe oksidov v prilogah izražene kot prvina, številčne vrednosti pa izračunane po naslednjih faktorjih:
fosforjev pentoksid (P2O5) x 0,436
= fosfor (P);
kalijev oksid (K2O) x 0,83
= kalij (K);
magnezijev oksid (MgO) x 0,6
= magnezij (Mg).
Države članice, ki so uporabile navedeno možnost, morajo ustrezno prilagoditi določbe, ki jih vsebujejo priloge k tej direktivi.
Člen 4
1. Brez poseganja v druge predpise Skupnosti so na embalaži, etiketah in spremnih dokumentih iz člena 3 dovoljene samo naslednje oznake, ki se nanašajo na gnojila:
(a) obvezne identifikacijske oznake, določene v odstavku 1 Priloge II;
(b) neobvezni podatki, našteti v Prilogi I;
(c) znak izdelovalca, blagovna znamka izdelka in trgovski opis izdelka;
(d) posebna navodila za uporabo, skladiščenje in ravnanje z gnojilom.
Podatki iz (c) in (d) ne smejo biti v nasprotju z navedbami v (a) in (b) ter morajo biti od njih jasno ločeni.
2. Vse oznake iz odstavka 1 morajo biti jasno ločene od katerih koli drugih podatkov na embalaži, etiketah in spremnih dokumentih.
Člen 5
Države članice lahko zahtevajo, da so na njihovem ozemlju oznake na embalaži in spremnih dokumentih navedene vsaj v njihovem nacionalnem jeziku ali jezikih.
Člen 6
Pri pakiranih gnojilih mora biti embalaža zaprta na način ali s takim sredstvom, da so po odprtju zapiralni sistem, plomba ali embalaža sama nepopravljivo poškodovani.
Lahko se uporabljajo vreče z zaklopom.
Člen 7
Brez poseganja v določbe drugih direktiv Skupnosti države članice zaradi sestave, identifikacije, etiketiranja ali pakiranja ne smejo prepovedati, omejiti ali ovirati trgovine z gnojili, ki imajo oznako "gnojilo EGS" ter so v skladu z določbami te direktive in njenih prilog.
Člen 8
1. Države članice morajo z vsemi potrebnimi ukrepi zagotoviti, da se gnojila, ki so dana v promet z oznako "gnojilo EGS", preverjajo z uradnimi nadzornimi ukrepi ali ustrezajo tej direktivi in Prilogama I in II.
2. Skladnost s to direktivo in Prilogama I in II glede vrste gnojila, deklarirane vsebnosti hranila in deklarirane vsebnosti, izražene kot oblika in/ali topnost teh hranil, se sme ob uradnem nadzoru preverjati samo z odvzemom vzorca in analitskimi metodami, uvedenimi v skladu s to direktivo, ter ob upoštevanju dovoljenih odstopanj, določenih v Prilogi III.
3. Države članice smejo sprejeti vse potrebne ukrepe za zagotovitev, da se prepreči načrtno izkoriščanje odstopanj, določenih v Prilogi III.
Člen 9
1. Katere koli spremembe, potrebne da se stolpci 4, 5 in 6 v delu A ter stolpci 8, 9 in 10 v delu B Prilog I in III prilagodijo tehničnemu napredku, se sprejmejo v skladu s postopkom iz člena 11.
2. Tudi vzorčenje in analitske metode se določijo po navedenem postopku.
Člen 10
1. Ustanovi se odbor za prilagajanje tehničnemu napredku direktiv, ki se nanašajo na odpravljanje tehničnih ovir v trgovini z gnojili (v nadaljevanju "odbor"). Sestavljajo ga predstavniki držav članic, predseduje pa mu predstavnik Komisije.
2. Odbor sprejme svoj poslovnik.
Člen 11
1. Če je treba ravnati po postopku iz tega člena, predsednik na lastno pobudo ali na zahtevo predstavnika države članice predloži zadevo odboru.
2. Predstavnik Komisije predloži odboru osnutek ukrepov v sprejetje. Odbor da svoje mnenje o osnutku v dveh mesecih. Mnenje se sprejme z večino 41 glasov, pri čemer se glasovi držav članic ponderirajo na način, ki je določen v členu 148(2) Pogodbe. Predsednik ne glasuje.
3. (a) Komisija sprejme predlagane ukrepe, če so v skladu z mnenjem odbora.
(b) Če predlagani ukrepi niso v skladu z mnenjem odbora ali če mnenje ni bilo dano, Komisija brez odlašanja predloži Svetu predlog ukrepov, ki naj se sprejmejo. Svet odloča s kvalificirano večino.
(c) Če Svet ne odloči v treh mesecih po prejemu predloga, sprejme predlagane ukrepe Komisija.
Člen 12
1. Države članice sprejmejo zakone in druge predpise, potrebne za uskladitev s to direktivo, v štiriindvajsetih mesecih po njeni notifikaciji. O tem takoj obvestijo Komisijo.
2. Države članice predložijo Komisiji besedila predpisov nacionalne zakonodaje, sprejetih na področju, ki ga ureja ta direktiva.
Člen 13
Ta direktiva je naslovljena na države članice.
V Bruslju, 18. decembra 1975

Labels: 3
15
6